Borchgrevink
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Borchgrevink er en norsk slekt med røtter i Nederland. Slekten kom til Danmark med Bonaventura Borchgrevink, som i 1587 fikk bestalling som kapellmester ved det danske hoff. Sønnen Melchior Borchgrevink (død 1632), som ble ansatt der samtidig, ble i 1596 øverste leder av Christian 4s hoffkapell.
Slekten kom til Norge med hans sønnesønn Henrik Christian Borchgrevink (ca. 1643–ca. 1699), som ble organist ved domkirken i Trondheim. Han var far til Leonard Christian Borchgrevink (1698–1772), direktør ved Røros Kobberverk, som igjen var far til blant annet sogneprest på Toten, Henrik Christian Borchgrevink (1732–1807), og sogneprest i Norderhov, Jens Finne Borchgrevink (1737–1819). Sistnevnte har kognatisk etterslekt i Norge. Sogneprest Henrik C. Borchgrevink var far til blant annet sogneprest i Vardal, Hans Peter Borchgrevink (1781–1864), sogneprest Otto Borchgrevink (1784–1824), oberstløytnant Niels Dorph Borchgrevink (1794–1883) og oberstløytnant Carl Fredrik Grüner Borchgrevink (1798–1884). Fra disse utgår fire grener (se nedenfor). Slekt etter Hans Peter Borchgrevink (1781–1864) Sogneprest Hans Peter Borchgrevink var far til sogneprest i Aurland, senere i Nes (Hedmark), prost Henrik Christian Borchgrevink (1811–1891), og dennes sønner var legemisjonæren Christian Døderlein Borchgrevink (1841–1919; gift med misjonæren Johanne Christiane (Wang) Borchgrevink, 1836–1924) og Hans Henrik Christian Borchgrevink (1847–1913), sogneprest i Elverum. Sistnevnte var farfars far til maleren Hanne Borchgrevink (født 1951). Slekt etter Otto Borchgrevink (1784–1824) Sogneprest Otto Borchgrevinks sønn, hypotekbankkasserer Henrik Christian Borchgrevink (1812–1884) var far til polarforskeren Carsten Egeberg Borchgrevink (1864–1934), som igjen var far til billedkunstneren Ridley Yngvar Borchgrevink (1898–1981). Slekt etter Niels Dorph Borchgrevink (1794–1883) Oberstløytnant N. D. Borchgrevink var far til premierløytnant Hans Fredrik Leganger Borchgrevink (1839–1877), som var gift med Sofie (Kloumann) Borchgrevink (1846–1911), bestyrer ved Den kvindelige Industriskole i Kristiania. Deres døtre Alma og Sofie ble gift med henholdsvis rettsmedisineren, professor Francis Harbitz (1867–1950) og genealogen, museumsdirektør Stian Herlofsen Finne-Grønn (1869–1953). Slekt etter Carl Fredrik Grüner Borchgrevink (1798–1884) Obertsløytnant C. F. G. Borchgrevink var farfars far til legen, professor i allmennmedisin Christian Fredrik Borchgrevink (født 1924). Les mer i Store norske leksikon genealogi Litteratur Borchgrevink, Eli, red.: Slekten Borchgrevink anno 2004 (Bygger på 'Slægten Borchgrevink', 1911), isbn 82-303-0302-9, Finn boken